Eesti Saarte Kogu

 
MTÜ Eesti Saarte Kogu (lühend ESK) (inglise keeles The Association of Estonian Islands, lühend AEI) on Kuressaares registreeritud iseseisev eraõiguslik kasumit mittetaotlev organisatsioon, mille põhieesmärk on kaasa aidata Eesti saarte elu ja üldise arengu järjepidevusele ja kestlikkusele, teadvustades saarte kogukondade arengut takistavad tegurid ja probleemid ning võimalikud lahendused.
ESK liikmeskonna moodustavad vabatahtlikkuse alusel ühinenud füüsilised ja juriidilised isikud, kes kuuluvad Eesti saarte endistesse või praegustesse kogukondadesse. 
ESK on avalikes huvides tegutsev saarte kogukondade liikmete konsultatiivne organisatsioon, kes teeb oma põhikirjaliste eesmärkide saavutamiseks koostööd riigiasutuste, kohalike omavalitsuste ja nende liitudega, mittetulundusühingute, ettevõtjate ja üksikisikutega.
ESK asutati 5. detsembris 1992 Muhus Mark Soosaare, Ants Varblase, Laine Tarvise, Leo Filippovi ja Aado Keskpaiga eestvedamisel. 
Tegevus.
Organisatsiooni tegevusaastate jooksul on olnud rida sisulisi saavutusi:
- Püsiasustusega väikesaarte seaduse ettevalmistamine ja selgitustöö tegemine (1993–2003) ning 2003 vastu võetud VSaarS täitmise järelvalve;
- Saarte arengukava ja programmi väljatöötamisele kaasaaitamine (1994-1995);
- Saarte pärimuspäevade korraldamine;
- Saarte noorte omavahelise koostöö edendamine;
- Saarte kultuuriprogrammi käivitamisele kaasaaitamine (käivitus 2008);
- Väikesaarte programmi käivitamisele kaasaaitamine (käivitus 2011);
- OsalemineVäikesaarte komisjoni töös;
- Koostöö edendamine teiste EL saarte elanike ja ühendustega Euroopa Väikesaarte Ühenduse (ESIN) liikmena; 
- Selgitustöö tegemine ministeeriumides ja omavalitsustes mitmete saartele vajalike tegevuste käivitamiseks: näit. väikesaarte ühendusteede (sadamate) ja parvlaevade ning postipaatide ehitamise riiklik kava, parameedikute väljõpe väikesaarte tarvis jms.;
- Valitsusele, ministeeriumidele ja Riigikogule on saadetud arvukalt pöördumisi, milles tuuakse esile kitsaskohti saartele olulistes eluvaldkondades ning esitatud on ettepanekuid olukorra muutmiseks. 
ESK on algatanud ise ja olnud partneriks mitmetes arendusprojektides:
− EL Interreg projektid “Vakka-Soome ja Väinamere jätkusuutliku kalamajanduse arengukava”,
“Tuletornid turismitooteks”, “Rohelised saared” jt.
- Analüütiline uuring “Püsiasustusega väikesaarte seaduse mõju ja teiste püsiasustusega saarte vajadused”, 2009;
- KÜSK-i poolt toetatud projekt “Eesti Saarte Kogu suutlikkuse tugevdamine” aastal 2014 ja KÜSK-i AH vooru projekt "Eesti Saarte Kogu tegevuskava koostamine kogukondade koosloomes" aastal 2025.
- Väikesaarte programmist EAS-i kaudu toetust saanud projekt "Kestlik loodus-ja kultuuripärandi kasutamine väikesaarte majanduses /turismis", 2015.
Organisatsiooni juhtimine.
ESK kõrgeim organ on liikmete üldkoosolek ehk üldkogu, kuhu otsuste hääletamiseks iga saare ESK liikmed valivad oma hulgast volitatud hääleõigusliku esindaja. Hääletamisel on pariteetsuse põhimõte, st igal saarel on üks hääl, sõltumata saare kogukonna suurusest. Üldkogude vahelisel ajal juhib mittetulundusühingut eestseisus, mille koosseisu kuuluvad esindajad liikmessaartelt ja kolmeliikmeline juhatus. Eesti Saarte Kogu juures on tegutsenud kaastöönõukogu, mis koondab erinevate eluvaldkondade spetsialiste. Palgalised töötajad organisatsioonil puuduvad. 
ESK liikmete, saarte elanike ja saarte sõprade teavitamiseks on igakuine uudiskiri, mida saadetakse soovijatele, sealhulgas ESK liikmetele ja ESK juhtimiseks vajalikud listid. Seisuga 15.05.2025 on ESK liikmeteks Eesti saarestiku 19 püsiasustusega saart.